Vuosikymmenen alun chilikastikkeet päätyivät luontoon.

Maanantain ja tiistain välisenä yönä Vuosaaressa sijaitsevan Skatanniemen kävelytien varrelle ilmestyi kuin tyhjästä 250 litraa pilalle mennyttä chilikastiketta.

”En pysty ymmärtämään”, sanoo kastikkeet löytänyt Miska Martikainen.

Martikainen työskentelee lähistöllä ja kulkee paikan ohi joka päivä. Hän ei ole aiemmin nähnyt alueella vastaavaa välinpitämättömyyttä.

Luontoon heitetään jatkuvasti sinne kuulumatonta jätettä, mutta kastikelöydöstä tekee erikoisen sen koko: 25 kymmenen kilon ämpäriä vastaa pienen ravintolan vuosien tarvetta.

Parasta ennen -päivänsä kastikkeet ovat nähneet vuonna 2016. Suolapitoinen sambal oelek -kastike säilyy vuosia, joten ämpärit ovat peräisin 2010-luvun alusta.

Ämpärit ovat avaamattomia. Martikainen avasi niistä yhden varmistaakseen sisällön olevan juuri kastiketta eikä esimerkiksi paistorasvaa.

”On se sitä ihan itseään, chilikastiketta”, hän vakuuttaa.

Syömäkelpoista kastike ei kuitenkaan enää ole, vaikka pakkaukset ovatkin avaamattomia.

”Kyllä se on sen verran tummaksi jo mennyt.”

Ravintola-alalla työskentelevä Martikainen ei osaa sanoa, miksi kukaan heittäisi satoja litroja ruokajätettä luontoon.

”Vaikuttaisi, että ne ovat löytyneet jonkun varastosta. Mutta mikä idea siinä on, että ne on heitetty tuonne metsään?” hän ihmettelee.

”Voisi muutaman sanan vaihtaa kyseisen henkilön kanssa.”